नृत्य नाटक से बिखेरे लोक कला के रंग
अलवर. राजर्षि अभय समाज रंगमंच पर बुधवार को प्रतियोगिता के दौरान सामूहिक नृत्य की प्रस्तुति देते कलाकार।
भास्कर संवाददाता | अलवर
अरावलीआर्टिस्ट अकादमी की ओर से राजर्षि अभय समाज में बुधवार से चार दिवसीय अष्टम अखिल भारतीय लघु नाट्य नृत्य प्रतियोगिता प्रारंभ हुई। पहले दिन तीन नाटकों और एकल सामूहिक डांस प्रतियोगिता हुई। इस प्रतियोगिता में 10 राज्यों की 27 नाट्य दलों के करीब 650 रंगकर्मी भाग ले रहे हैं। कार्यक्रम का मुख्य आकर्षण का केंद्र 25 दिसंबर को निकलने वाली रंग यात्रा होगी। जिसमें विभिन्न प्रांतों के कलाकार स्थानीय लोक गीतों पर नृत्य करते हुए चलेंगे।
पहले दिन बिहार राज्य के आरा जिले के आयाम ग्रुप ने शोषक और धनाढ्य वर्ग की संघर्ष की कहानी पर आधारित मेरा नहीं तेरा नहीं सब कुछ है हमारा नाटक की प्रस्तुति दी। उत्तर प्रदेश बरेली की रंग प्रभा संस्कृतिक के रंगकर्मियों ने बेबी नाटक का जबकि उड़ीसा राज्य की रविंद्र कल्चर एसोसिएशन के कलाकारों ने पर्यावरण संरक्षण थीम पर नाटक का मंचन कर उपस्थित लोगों को बार बार ताली बजाने को मजबूर कर दिया। नृत्य प्रतियोगिता में चार राज्यों के कलाकारों ने 10 लोक नृत्यों की प्रस्तुति दी। इनमें आसाम, बिहार, गुजरात मध्यप्रदेश के कलाकारों ने स्थानीय लोक गीतों पर वाद्ययंत्रों के साथ एक से बढ़कर एक 7 एकल नृत्य 3 सामूहिक नृत्यों की मनमोहक प्रस्तुति दी। प्रतियोगिता के मुकाबले रोचक होने के कारण लोग कड़ाके की सर्दी में भी प्रतियोगिता के आखिर तक रुके रहे। अरावली आर्टिस्ट अकादमी के संस्थापक गिर्राज जैमिनी ने बताया कि कार्यक्रम के मुख्य अतिथि जिला कलेक्टर मुक्तानंद अग्रवाल थे जबकि अध्यक्षता सनराइज यूनिवर्सिटी के वाइस चांसलर वीके अग्रवाल ने की। विशिष्ट अतिथि विधायक ज्ञानदेव आहूजा भाजपा जिला अध्यक्ष पं. धर्मवीर शर्मा थे। इस अवसर पर अतिथियों ने कहा कि इस प्रकार के कार्यक्रमों के आयोजन से नई प्रतिभाओं को आगे आने का मौका मिलता है। रंगकर्मियों को अपनी का प्रदर्शन का पूरा मौका मिलता है। कार्यक्रम का शुभारंभ अतिथियों द्वारा दीप प्रज्ज्वलन के साथ हुआ। संचालन प्रमोद शर्मा ने किया। संस्था के सचिव तेज कुमार निदेशक नरेंद्र शर्मा ने बताया कि 25 दिसंबर को सुबह 9 बजे अग्रवाल धर्मशाला से रंगयात्रा निकाली जाएगी। जो अशोका टॉकीज, त्रिपोलिया, होपसर्कस , घंटाघर, टाउनहॉल, पुलिस कंट्रोलरूम होती हुई अग्रवाल धर्मशाला पहुंचकर संपन्न होगी।
bho_Deva hin_Deva bho_Deva hin_Deva hin_Deva